Minden, ami Balaton
A teljes STRAND Fesztivál idén a Balatonról szól
A Balaton lesz az idei STRAND Fesztivál egyik főszereplője. A fesztivál a „Minden, ami Balaton” jegyében arra vállalkozik, hogy a Zamárdiba érkező több tízezer vendégnek a tó minél több arcát megmutassa, a gasztronómiától és a boroktól a kortárs művészeten át egészen a balatoni életérzésig.
A fesztivál egyik legfontosabb újdonsága a Balaton Kert, ahol kizárólag balatoni éttermek, kávézók, borászatok és helyi termelők kínálatával találkozhatnak a látogatók. A balatoni borok és helyi italok mellett helyet kap a helyi Helka sör és Zamárdi pálinkája is, miközben olyan balatoni klasszikusok kerülnek az asztalokra, mint a hal, a lángos, a főtt kukorica vagy a palacsinta. A Balaton Kert gasztronómiai kínálatát többek között a szárszói Szigony Büfé, a keszthelyi Creative Kitchen Truck, a Balatoni Kör és a BalatonBor – Hegybor truckja biztosítja.
A Balaton Kert azonban nemcsak a gasztronómiáról szól. A helyszínen gyerekeknek és felnőtteknek szóló művészeti workshopok, balatoni designerek termékei a Balaton Art Truckban, valamint az Art Hekk balatoni plakátkiállítása is várja a közönséget. A programot balatoni borkóstolók és az idei Év Strandétele verseny győztese is színesíti.
„A balatoni események és fesztiválok általános jellemzője, hogy turisztikai szempontból egyértelműen nagy jelentőséggel bírnak, hiszen a résztvevők szinte kivétel nélkül az ország más régióiból érkeznek, kifejezetten a kulturális események miatt. A Visit Balaton 365 éves naptárában a STRAND Fesztivál, mint a legnagyobb balatoni esemény, kiemelt szerepet foglal el. A szervezőkkel közösen megvalósuló Balaton Kert egyszerre idézi meg a régi idők bájos és nosztalgikus hangulatát, valamint azt a sokszínű kínálatot, amelyért ma is sokan szeretik a Balatont” – emelte ki Princzinger Péter, a Visit Balaton 365 vezetője.
A Balaton, mint központi téma a STRAND más területein is megjelenik. “Szerencsések vagyunk, mert mi sok időt tölthetünk a Balatonon, de tudjuk, hogy sokaknak ez a néhány, nap, a STRAND Fesztivál jelenti a valódi kötődést a magyar tengerhez”, így fontosnak tartjuk, hogy ez alatt az idő alatt mutassunk meg minél többet abból, amiért mi igazán szeretjük a Balatont” - mondja Lobenwein Norbert, a STRAND egyik főszervezője.
Kortárs művészek alkotásai, balatoni tematikájú installációk és programok idézik meg a tó világát szerte a fesztiválon. Az „Én és a Balaton” című videósorozatban ismert magyar előadók mesélnek személyes balatoni élményeikről és kötődésükről. A sorozat szereplői között ott lesz többek között Majka, Beton.Hofi, Dzsúdló, Mehringer Marci, gyuris, Lenkke_ és a Bagossy Brothers Company is.
A STRAND így jóval több, mint egy fesztivál a Balaton partján, különleges találkozópont is. A tó gasztronómiája, kultúrája, művészete, helyi értékei és természetesen a balatoni életérzés egyetlen fesztiválon jelenik meg. A nyitónapon, augusztus 19-én ismét a STRAND Fesztivál ad otthont a Balaton Ünnepe eseménynek, amelyen a közönség az idei Best of Balaton ajánlásaival is megismerkedhet.

